次東坡雪詩十六韻三首  其二
作者：項安世
朝代：宋

paragraphs: 雲來已三白，詩唱當再和。
方無望其有，既有不可奈。
方卑看成高，既高還易墮。
婦言天雨米，安得箕可簸。
兒言天雨玉，安得刀可瑳。
粉厚婢思塗，麵粗僮欲磨。
茗塵吾自啜，榆莢鄰俾貨。
我馬玉山禾，饑甚睎可剉。
我客金城氈，寒甚睎可坐。
欲出無人蹤，且起復且卧。
欲行無地皮，疑坎復疑坷。
下鋪鵝肪璧，千里無點涴。
上張狐腋裘，六合無罅破。
仕者有遠謀，來年卜農課。
貧者懷近憂，眼下不救餓。
書生於其間，俯弔而仰賀。